เดินหน้าให้คนไทยลงทุนนอก
ธปท.ชี้สร้างสมดุลเงินทุน ฝึกทักษะนักธุรกิจบริหารความเสี่ยง
29 ต.ค. 2565

ธปท.ชี้สร้างสมดุลเงินทุน ฝึกทักษะนักธุรกิจบริหารความเสี่ยง
ธปท.ชี้ไทยเงินไหลออกไม่แรง แม้สหรัฐจะขึ้นดอกเบี้ย ย้ำยังเปิดให้คนไทยขนเงินลงทุนนอก
นายวิรไท สันติประภพ ผู้ว่าการธนาคารแห่งประเทศไทย (ธปท.) เปิดเผยว่า การที่ธนาคารกลางสหรัฐ (เฟด) ปรับขึ้นดอกเบี้ยอาจจะเห็นเงินทุนไหลออกจากไทยบ้าง ซึ่งตลาดก็รับข่าวนี้ไปบ้างแล้ว และต้องรอความชัดเจนนโยบายของประธานาธิบดีสหรัฐคนใหม่ว่าจะต้องการระดมเงินหรือใช้เงินจริงๆ มากน้อยเพียงใด เพราะกว่าโครงการลงทุนขนาดใหญ่ของรัฐจะเกิดได้ต้องใช้เวลา
“ทั้งนี้ เงินทุนไหลออกจากไทยคงไม่มาก เพราะต่างชาติที่ถือพันธบัตรไทยสัดส่วนค่อนข้างน้อยประมาณ 7-8% และยังเกินดุลบัญชีเดินสะพัดปีนี้ถึง 10% ของผลิตภัณฑ์มวลรวมในประเทศ (จีดีพี) หรือประมาณ 4 หมื่นล้านเหรียญสหรัฐ ขณะที่มีเงินทุนต่างชาติที่ไหลเข้าประมาณ 4,000 ล้านเหรียญสหรัฐ ทำให้แม้จะมีเงินไหลออกบ้าง แต่ก็มีกันชนที่ดี ทำให้เงินทุนเคลื่อนย้ายและค่าเงินบาทไม่ผันผวนมากเหมือนเพื่อนบ้านในกลุ่มประเทศเศรษฐกิจเกิดใหม่ โดยค่าความผันผวนเงินบาทอยู่ที่ประมาณ 4.8% ต่างจากมาเลเซียและอินโดนีเซียที่มีค่าความผันผวนสูงกว่าไทยเกือบเท่าตัวที่ 6-8%” นายวิรไท กล่าว
นอกจากนี้ ธปท.จะยังเดินหน้าแผนการผ่อนคลายเงินทุนเคลื่อนย้ายเพื่อสร้างสมดุลให้เงินทุนไหลออกต่อไป โดยยังอนุญาตให้นักลงทุนที่มีคุณสมบัติตามที่กำหนด ทั้งบุคคลธรรมดาหรือบริษัท ที่มีเงินฝากหรือเงินลงทุนในหลักทรัพย์ตั้งแต่ 100 ล้านบาทขึ้นไป ให้ออกไปลงทุนในหลักทรัพย์และอนุพันธ์ในต่างประเทศได้เอง โดยไม่ต้องผ่านตัวกลางในประเทศได้ปีละไม่เกิน 5 ล้านเหรียญสหรัฐ/ราย/ปี ที่เปิดให้เริ่มทำได้เมื่อเดือน ก.ค.ที่ผ่านมา
อย่างไรก็ตาม ธปท.ยังยืนยันให้คนไทยไปลงทุนในต่างประเทศต่อไป เพราะ 1.เชื่อว่าการที่ไทยใช้การบริหารอัตราแลกเปลี่ยนแบบยืดหยุ่นจะรับแรงปะทะความเสี่ยงต่างๆ ทั่วโลกได้ 2.เพื่อส่งเสริมให้นักธุรกิจไทยสามารถรับความผันผวนจากอัตราแลกเปลี่ยนหรือจากตลาดเงินและตลาดทุนจากภายนอกได้ โดยนักธุรกิจควรฝึกทักษะในการบริหารจัดการความเสี่ยงได้
ขณะเดียวกัน 3.ธปท.จะทำงานร่วมกับสถาบันการเงินเพื่อพัฒนาผลิตภัณฑ์ทางการเงินที่หลากหลายขึ้น รวมถึงส่งเสริมให้เกิดการไหลเข้าออกของเงินทุนที่สมดุลมากขึ้นด้วย และ 4.หากเกิดความผันผวนมากเกินไป ธปท.อาจจะเข้าดูแลบ้าง แต่ก็อยากให้นักลงทุนเรียนรู้และอยู่กับความผันผวนให้เป็นมากกว่า โดยค่าเงินที่ผันผวนน้อยและการมีกันชนที่ดีช่วยให้การค้ามีโอกาสเติบโตได้ดีกว่า เพราะช่วยลดผลกระทบเชิงลบได้